新酒歌
作者：楊萬里
朝代：宋

paragraphs: 酸酒齏湯猶可嘗，甜酒蜜汁不可當。
老夫出奇釀二缸，生民以來無杜康。
桂子香，清無底。
此米不是雲安米，此水祗是建鄴水。
甕頭一日遶數巡，自候酒熟不倩人。
松槽葛囊纔上榨，老夫脫帽先嘗新。
初愁酒带官壺味，一杯徑到天地外。
忽然玉山倒甕邊，只覺劍鋩割腸裏。
度撰酒法不是儂，此法來自太虛中。
酒經一卷偶拾得，一洗萬古甜酒空。
酒徒若要嘗儂酒，先挽天河濯渠手。
却來舉杯一中之，換君仙骨君不知。